Navettapalosta miljoonavahingot Siilinjärvellä - MTVuutiset.fi
Navettapalosta miljoonavahingot Siilinjärvellä
Julkaistu 10.09.1999 09:58
Kaikkiaan 14 nuorta hiehoa ja sonnia jäi liekkeihin Siilinjärvellä sattuneessa navettapalossa viime yönä. Palokunta arvioi taloudellisten vahinkojen nousevan noin 1,5 miljoonaan markkaan. Nukkumassa ollut isäntäväki havahtui palon ääniin puoli kolmen aikaan aamuyöstä ja hälytti paikalle palokunnan.
Navetasta noin puolet tuhoutui onnettomuudessa täysin. Jäljelle jääneestä puoliskosta talon väki onnistui itse pelastamaan neljä eläintä, palokunta vielä yhden. Taloudellisia menetyksiä lisäsi se, että navetan palaneen osan yläkerrassa oli arvokas kylmäilmakuivuri. Parinkymmenen metrin päässä navetasta sijaitseva asuinrakennus säästyi liekeiltä.
Sammutustöihin osallistui neljä yksikköä Siilinjärven palokunnasta ja säiliöyksikkö Maaningan palokunnasta. Jälkisammutustöiden arveltiin kestävän pitkälle päivään asti. Palon syttymissyytä tutkitaan.